บินไทยไฟเขียวเช่าเครื่องบินเพิ่ม15 ลำ
บอร์ดการบินไทยไฟเขียวใช้งบ 8 หมื่นล้าน เช่าเครื่องบินเพิ่ม15ลำ
8 ก.พ. 2553

บอร์ดการบินไทยไฟเขียวใช้งบ 8 หมื่นล้าน เช่าเครื่องบินเพิ่ม15ลำ
นายอำพน กิตติอำพน ประธานกรรมการบริษัท การบินไทย จำกัด (มหาชน) กล่าวหลังการประชุมคณะกรรมการฯ ว่า ที่ประชุมได้อนุมัติปรับปรุงนโยบายการจัดทำประกันความเสี่ยงราคาน้ำมันอากาศยาน โดยมีนายปิยสวัสดิ์ อัมระนันทน์ กรรมการผู้อำนวยการใหญ่ บมจ.การบินไทย ทำหน้าที่เป็นประธาน พิจารณาแผนการจัดซื้อน้ำมันนล่วงหน้า โดยให้สามารถจัดซื้อได้ไม่ต่ำกว่าร้อยละ 20 แต่ไม่เกินร้อยละ 80 ของปริมาณการใช้เฉลี่ยต่อเดือนในรอบปีงบประมาณ ซึ่งวิธีการดังกล่าวจะช่วยให้ลดความเสี่ยงในการขาดทุนจากการซื้อน้ำมันล่วงหน้า 
นายอำพน กล่าวว่า ที่ประชุมยังเห็นชอบให้ฝ่ายบริหารลงทุนอากาศยาน จัดหาเครื่องบินใหม่ปี 2553-2557 วงเงิน 35,484 ล้านบาท โดยจัดหาเพิ่มจากที่ได้มีการสั่งซื้อไปก่อนหน้านี้ คือ แอร์บัส 330-300 จำนวน 5 ลำ สามารถใช้งานได้ในปีนี้ และแอร์บัส เอ 380 จำนวน 6 ลำ ระหว่างปี 2555-2556 ประกอบด้วย การจัดหาเครื่องบินภูมิภาค ขนาดความจุ 300 ที่นั่ง จำนวน 7 ลำ โดยวิธีการเช่า วงเงินลงทุน 31,259 ล้านบาท และการจัดหาเครื่องบินข้ามทวีป ขนาดความจุ 350 ที่นั่ง จำนวน 8 ลำ โดยวิธีการเช่าดำเนินงาน เป็นระยะเวลา 10-15 ปี งบผูกพันค่าเช่าที่ 70,000-80,000 ล้านบาท และคาดว่าอีก 15 ปีข้างหน้า การบินไทยจะมีเครื่องบินใหม่มาใช้งานรวม 102 ลำ โดยร้อยละ 70 จะเป็นเครื่องบินที่มีอายุใช้งานไม่ถึง 10 ปี จากเดิมที่มีเครื่องบินใช้งานอยู่ 88 ลำ ซึ่งส่วนใหญ่มีอายุการใช้งานสูง 11-12 ปี 
นอกจากนี้ ยังให้มีการจัดหาเครื่องยนต์อะไหล่ จำนวน 2 เครื่องยนต์ สำหรับเครื่องบินภูมิภาค ในวงเงิน 922 ล้านบาท และจัดหาเครื่องยนต์อะไหล่ 3 เครื่องยนต์ สำหรับเครื่องบินข้ามทวีป วงเงินลงทุน 3,303 ล้านบาท ขณะ เดียวกัน ที่ประชุมยังเห็นชอบตามที่คณะกรรมการสรรหาบุคคลมาดำรงตำแหน่งแทนนายวัลลภ พุกกะณะสุต ที่ลาออกไป โดยนายสุรชัย ธารสิทธิ์พงษ์ กรรมการการบินไทย และประธานคณะกรรมการสรรหาฯ ได้เสนอชื่อนายประวิช รัตนเพียร มาดำรงตำแหน่งแทนนายวัลลภทุกตำแหน่ง มีผลตั้งแต่วันที่ 8 กุมภาพันธ์ 2553 เป็นต้นไป.